"2020" – prima comedie românească inspirată de pandemie lansată la Iași. Un radioreportaj de Mihai Florin Pohoață, la "Pulsul zilei" – 25.3.2024.
Filmul "2020" – prima comedie românească inspirată de pandemie – a fost lansat duminică, 24 martie 2024 la Iași, la Cinema City, în prezența echipei.
"2020" – o comedie neagră cu iz de dramă și bucluc, a intrat din 15 martie în cinematografele din toată țara.
Regizorul Bobby Bărbăcioru și Vent D' Est aduc la viață un lungmetraj exuberant, inspirat din scurtmetrajul "Remisivir" (premiat cu Remi Gold la World-Fest Houston) iar actorii din rolurile principale sunt Silviu Geamănu, Puiu Lăscuș și Cezar Curteanu.
Filmul "2020" al regizorului Bobby Bărbăcioru este un lungmetraj cu o exprimare comică, dar și dramatică, un testimonial care amintește despre începutul unei ere contradictorii și iraționale, pe care am trăit-o cu toții.
"2020" celebrează umorul inerent românesc, evidențiind talentul de a râde în fața marilor provocări istorice într-o poveste ce reflectă spiritul nostru de supraviețuire și reinventare în vremuri critice.
Nu în ultimul rând, filmul vorbește despre fragilitate și vulnerabilitate umană, tratate într-o cheie vibrantă, cu accente tragicomice.
Așadar, filmul "2020" a avut premiera oficială și la Iași, pe data de 24 martie.
O echipă formată din regizorul Bobby Bărbăcioru și actorii din rolurile principale, Silviu Geamănu, Puiu Lăscuș și Cezar Curteanu, a fost prezentă la Cinema City, de la ora 19, pentru întâlnirea cu publicul ieșean.
Avanpremiera de la Paris din 29 februarie a rulat cu sala plină, având un succes neașteptat.
Echipa Vent D' Est Films, alături de actori, invitați si personalități din lumea culturală, s-au bucurat de o seară vibrantă, plină de râsete pe cinste.
Irina Margareta Nistor a fost prezentă la eveniment ca invitată specială a serii în calitate de ambasador și prezentator al filmului, însoțită de oameni de cultură, susținători ai artei precum Simona Miculescu (UNESCO) și creatoarele de conținut Roxana Erdei și Carmen Nișcov.
La granița dintre comedie neagră și tragicomedie cu accente burlești și chiar suprarealiste, filmul "2020" vă introduce în povestea plină de aventuri a lui Max și Gelu.
Doi români descurcăreți revin în țară în primele zile ale pandemiei, declanșând un vârtej amuzant și intrigant.
Filmul oferă o satiră captivantă și ilară, abordând aspecte surprinzătoare ale pandemiei.
"2020" este o mărturie întunecată a acestei ere post-adevăr în care trăim și murim.
O cronică plină de umor asupra puterii mass-media și a consecințelor dezinformării și conspirațiilor, chiar și de la prieteni bine intenționați și familie.
Până la un punct, Max și Gelu reprezintă omul obișnuit, din orice parte a planetei, încercând să dea sens lumii cuprinse de pandemie.
Iar după, filmul (anul 2020) o ia complet razna.
Pentru a o cita pe Anaïs Nin, <nu vedem lucrurile așa cum sunt, ci le vedem așa cum suntem>", declară regizorul Bobby Bărbăcioru despre filmul său.
Distribuția a fost atent selecționată pentru a aduce autenticitate personajelor. Silviu Geamănu, Puiu Lăscuș, Cezar Curteanu, Simona Măicănescu, Ruxandra Șerban, Boris Melinti, Florin Roată, Marius Stanciu, Alexandra Băcăoanu și Adrian Ionescu contribuie la povestea cinematografică, conectând publicul la emoții autentice și povești relevante.
Filmul, cu scenariul realizat de Gareth Brookes și Bobby Bărbăcioru, are o imagine semnată de Dragoș Bărbăcioru și o scenografie concepută de Cezar Curteanu.
Este inspirat de scurtmetrajul "Remisivir", realizat de aceeasi echipa (regizorul Bobby Barbacioru, actorii Silviu Geamanu, Puiu Mircea Lascus si Cezar Curteanu).
Este o comedie gândită pentru public, nicidecum un film de festival și abordează mai multe tipuri de umor: de situatie, de limbaj, de caracter, de moravuri.
Totodată este un film independent 100% și nu a beneficiat de finanțare de la stat.
De asemenea, 2020 nu își propune să spună adevărul despre o perioadă tulbure și controversată.
Miza lui este talentul genetic al românului de a rezista prin umor în marile crize ale istoriei însă are si un accent universal: cum reacționează individul confruntat cu propriile limite.
Regizorul Bobby Bărbăcioru se află la primul său film în limba română, după ample proiecte internaționale și mărturisește că face filme pentru că așa simte că trebuie să facă.
Are filme lansate în SUA, Canada, Marea Britanie, Polonia, Japonia, China, Asia.
Filmul are curajul să exploreze subiecte, moduri de a filma și de a lucra cu actorii care sunt diferite de ceea ce se face astăzi în România.
Ce răspunsuri au avut la întrebările spectatorilor cei 4 protagoniști ai comediei negre "2020" – regizorul Bobby Bărbăcioru (în rolul Giani) și actorii Silviu Geamănu, Puiu Lăscuș și Cezar Curteanu și care sunt părerile lor despre această producție în premieră în România aflați astăzi, luni, 25 martie 2024, în intervalul orar 14:25 – 14:45, la "Pulsul zilei" – pe toate frecvențele Radio Iași: 90,8 – 94,5 și 96,3 Mhz FM, 1053 Khz AM dar și live pe www.radioiasi.ro, emisiune realizată și produsă de Mihai Florin Pohoață.
Sursă: Bobby Bărbăcioru.